[pic] | AZ EURÓPAI KÖZÖSSÉGEK BIZOTTSÁGA |

Brüsszel, 25.7.2007

COM(2007) 460 végleges

2000/0212 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja értelmében

„AZ EURÓPAI PARLAMENT ÉS A TANÁCS RENDELETE a vasúti és közúti személyszállítási közszolgáltatásról” című javaslatra vonatkozó tanácsi közös álláspontra irányuló európai parlamenti módosításokról

A BIZOTTSÁG JAVASLATÁNAK MÓDOSÍTÁSAaz EK-Szerződés 250. cikkének (2) bekezdése alapján

2000/0212 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja értelmében

„AZ EURÓPAI PARLAMENT ÉS A TANÁCS RENDELETE a vasúti és közúti személyszállítási közszolgáltatásról” című javaslatra vonatkozó tanácsi közös álláspontra irányuló európai parlamenti módosításokról

1. Bevezetés

Az EK-Szerződés 251. cikke (2) bekezdése harmadik albekezdésének c) pontja előírja, hogy a Bizottság nyilvánítson véleményt a második olvasat során javasolt európai parlamenti módosításokról. A Parlament által javasolt módosításokról a Bizottság véleménye a következő:

2. Előzmények

Az átdolgozott javaslat továbbítása az Európai Parlamenthez és a Tanácshoz [COM(2005) 319 végleges – 2000/0212(COD)]: | 2005. július 22. |

A Régiók Bizottsága véleménye: | 2006. február 16. |

Az Európai Gazdasági és Szociális Bizottság véleménye: | 2006. május 17. |

Az Európai Parlamentnek az első olvasat során kialakított véleménye az eredeti javaslatról [COM (2000) 7]: | 2001. november 14. |

A közös álláspont elfogadása: | 2006. december 11. |

Az Európai Parlament véleménye második olvasatban: | 2007. május 10. |

3. A JAVASLAT CÉLJA

E javaslat célja új rendeletet léptetni egy 1969-ben elfogadott rendelet helyébe, amely a mai napig közösségi szabályozási keretként[1] alkalmazandó a szárazföldi személyszállítási ágazatban. 1969 óta a szárazföldi személyszállítási ágazat gazdasági környezete jelentősen megváltozott. E rendelet alkalmatlanná vált és jogbizonytalanság forrása lett, amely már a jogviták számának növekedésében is megmutatkozik.

Egyrészről a közösségi szabályozási keret alkalmatlanságának ténye alapján, másrészről a szolgáltatások hatékonyságának és minőségének fokozása érdekében a Bizottság 2000 szeptemberében az 1969-es rendelet felváltására szánt európai parlamenti és tanácsi rendeletre vonatkozó javaslatot[2] terjesztett elő.

Az Európai Parlament véleményének 2001 novemberében első olvasatban történő elfogadása után a Bizottság 2002 februárjában módosított javaslatot terjesztett elő. Azonban – figyelembe véve különösen a tagállamokban a piacok megnyitásának tapasztalataiban mutatkozó nagy különbségeket – a Tanácsnak nem volt lehetősége munkájának folytatására.

E nehézségek megoldására, az Európai Parlamentben és a Tanácsban az ügyről kifejtett különböző álláspontok egyeztetésére, és az Európai Közösségek Bírósága által az Altmark-ügyben hozott ítélet[3] figyelembevételére a Bizottság 2005 júliusában felülvizsgált rendeletjavaslatot fogadott el, amely a 2002-es módosított javaslat helyébe lépett.

E javaslat főként a jogszabályi megközelítés egyszerűsítésén, a közlekedési közszolgáltatások szervezésének nagyobb rugalmasságán, valamint a szubszidiaritás és az átláthatóság elvének nagyobb figyelembevételén alapul.

Célja az illetékes hatóságok beavatkozására vonatkozó szabályok keretbe foglalása a szárazföldi személyszállítási közszolgáltatás ágazatában. E célból meghatározza a közszolgáltatási kötelezettség ellentételezésének, és a kizárólagos jogok odaítélésének szabályait az ágazatban. Általánossá teszi a hatóságok és a szállítási szolgáltatók közötti kapcsolatok növekvő számú szerződésbe foglalását és átláthatóságát. Ugyanakkor az Európai Parlament által kifejezett kérésnek megfelelően e javaslat ismeri el először a helyi hatóságok szabad választását a tömegközlekedés szervezése tekintetében. Világos keretet állapít meg a közszolgáltatási szerződések versenyeztetési lehetőségének, valamint az illetékes hatóságok azon lehetősége tekintetében, hogy maguk, illetve belső szolgáltatón keresztül végezzék el e szolgáltatásokat.

4. A Bizottság véleménye az Európai Parlament módosításairól

Az ügy kapcsán intézményközi tárgyalások folytak, amelyeknek köszönhetően az ügyet második olvasatban le lehet zárni. Az Európai Parlament által elfogadott módosítások technikai részletek pontosítását és néhány valamivel lényegesebb vonatkozást érintenek. Az alvállalkozásba adás lehetőségeit szabályozzák és korlátozzák annak biztosítása érdekében, hogy minden körülmények között a szerződő fél lássa el a szállítási szolgáltatás nagyobb részét. A szállítási szerződések kis- és középvállalkozásoknak történő közvetlen odaítélési küszöbének szintje kis mértékben megemelkedett és éves értéke 1,7 millió euróról 2 millió euróra változott. Jogorvoslati lehetőséget biztosító mechanizmusokat vezettek be. Végezetül pedig a módosítások a rendelet hatályba lépési és átmeneti időszakát lecsökkentik, amely 36-ról 24 hónapra , illetve 12-ről 10 évre változik. A Bizottság elfogadja az Európai Parlament által a második olvasatban elfogadott valamennyi módosítást.

5. Következtetés

Az EK-Szerződés 250. cikkének (2) bekezdése értelmében a Bizottság a fentiek szerint módosítja javaslatát.

[1] A Tanács 1191/69/EGK rendelete (1969. június 26.) a vasúti, közúti és belvízi közlekedési közszolgáltatás fogalmában benne rejlő kötelezettségek terén a tagállamok tevékenységéről (HL L 156., 1969.6.28., 1. o.) A legutóbb az 1893/91/EGK rendelettel (HL L 169., 1991.6.29., 1. o.) módosított rendelet.

[2] A COM(2002)107 végleges által módosított COM (2000)7 végleges - 2000/0212 (COD).

[3] A C-280/00. sz. Altmark Trans GmbH és Regierungspräsidium Magdeburg/Nahverkehrsgesellschaft Altmark GmbH ügyben 2003. július 24-én hozott ítélet